CELEX: 62016TN0074
Language: da
Date: 2016-02-17 00:00:00
Title: Sag T-74/16: Sag anlagt den 17. februar 2016 — POA mod Kommissionen

25.4.2016   
            
            
               DA
            
            
               Den Europæiske Unions Tidende
            
            
               C 145/31
            
         Sag anlagt den 17. februar 2016 — POA mod Kommissionen
   (Sag T-74/16)
   (2016/C 145/38)
   Processprog: engelsk
   
      Parter
   
   
      Sagsøger: Pagkyprios organismos ageladotrofon (POA) Dimosia Ltd (Latsia, Cypern) (ved advokat N. Korogiannakis)
   
      Sagsøgt: Europa-Kommissionen
   
      Sagsøgerens påstande
   
   
               —
            
            
               Afgørelse Ares(2015)5632670 truffet af Generalsekretariatet den 7. december 2015 om afslag på den genfremsatte begæring, der blev indgivet af sagsøgeren ved skrivelse af 15. september 2015, hvorved sagsøgeren i henhold til Europa-Parlamentets og Rådets forordning (EF) nr. 1049/2001 af 30. maj 2001 om aktindsigt i Europa-Parlamentets, Rådets og Kommissionens dokumenter (EFT L 145, s. 43) begærede aktindsigt i dokumenter angående en cypriotisk producentorganisations ansøgning om registrering af betegnelsen »Halloumi« i henhold til Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer (EUT 2012 L 343, s. 1), annulleres.
            
         
               —
            
            
               Europa-Kommissionen tilpligtes at betale sagsøgerens omkostninger til advokatbistand.
            
         
      Søgsmålsgrunde og væsentligste argumenter
   
   Til støtte for søgsmålet har sagsøgeren fremsat fire anbringender.
   
               1.
            
            
               Det første anbringende vedrører den omstændighed, at Kommissionen på baggrund af artikel 4, stk. 3, første afsnit, i forordning nr. 1049/2001 har undladt at give en ordentlig begrundelse for, hvorfor en beslutningsproces kan lide alvorlig skade ved udbredelsen af hemmeligholdte dele.
            
         
               2.
            
            
               Det andet anbringende vedrører en retlig fejl, idet de årsager, Republikken Cypern har anført som begrundelse for at give afslag på aktindsigt på baggrund af artikel 4, stk. 2, andet led, i forordning nr. 1049/2001, er utilstrækkelige.
            
         
               3.
            
            
               Det tredje anbringende vedrører tilsidesættelsen af retten til adgang til effektive retsmidler og princippet om gennemsigtighed, idet Republikken Cyperns afslag på at videregive nogle af de omhandlede dokumenter indebærer, at sagsøgeren ikke er i stand til at forstå indholdet af hvert hemmeligholdt dokument.
            
         
               4.
            
            
               Det fjerde anbringende vedrører en retlig fejl, idet en medlemsstat ikke kan anvende artikel 4, stk. 3, første afsnit, i forordning nr. 1049/2001 til at give afslag på at videregive dokumenter, hvis den afgørelse, der kan lide alvorlig skade, er truffet af en af Den Europæiske Unions institutioner.